# Pääsiäisen perhemessu

Virikemateriaali[[1]](#footnote-1)

Jos seurakunnassa on vietetty pääsiäisyön tai pääsiäisaamun messu ja jos pääsiäiskynttilä on sytytetty, voidaan seuraavat kohdat liittää seurakunnan pääjumalanpalveluksen järjestykseen.

Jumalanpalveluksen eri kohdissa voi esim. solisti tai lapsikuoro laulaa virttä 88 *Lensi maahan enkeli* jumalanpalveluksen teemavirtenä, esim. ennen alkuvirren alkusoittoa, ennen saarnaa, sen yhteydessä ja sen jälkeen sekä esirukouksen jälkeen. Virren säe toimii siten päivän jumalanpalveluksen yhteenvetona ja muistona kotimatkalle.

## Kulkue

Alkuvirren alkusoiton aikana kannetaan palava pääsiäiskynttilä kulkueessa seurakunnan eteen. Kun kulkue on saapunut perille, päättyy alkusoitto, kynttilänkantaja kohottaa kynttilää ja pääsiäistervehdys sanotaan.

## Pääsiäistervehdys

Kirkonkelloja voidaan soittaa samalla hetkellä, kun pääsiäistervehdys lausutaan ensimmäisen kerran. Tervehdystä toistetaan useita kertoja siten, että kaikki yhtyvät siihen.

**P** Kristus nousi kuolleista. Halleluja!  
**S** Totisesti nousi. Halleluja!

## Alkuvirsi

84: 1, 5 ,6 *Nyt se suuri päivä koitti*

Virsi aloitetaan ilman alkusoittoa heti tervehdyksen jälkeen.

## Päivän virsi ja pääsiäisen evankeliumi

88 *Lensi maahan enkeli* tai 943 *Sylin täydeltä kukkia kannat*

Kuoro laulaa virren 943 kysymykset. Virren alkusoiton aikana kolme naista tai tyttöä menee kuoriin kantaen pääsiäisliljoja ja he laulavat virren vastaukset. Kaikki yhtyvät kertosäkeen hallelujaan ja laulavat 4. säkeistön, jonka aikana pääsiäisliljat asetetaan maljakkoon.

Evankeliumia voidaan havainnollistaa yksinkertaisella pantomiimilla lukemisen aikana. Lukemisen päätteeksi voidaan laulaa virsi 90 *Kristus nousi kuolleista*. Kukkia kantavat naiset voivat olla osa pantomiimia, jolloin pääsiäisliljat laitetaan maljakkoon vasta evankeliumin lukemisen jälkeen.

## Uhrivirsi

85 *Nyt ylistämme Jumalaa*

Jumalanpalveluksen päätyttyä voidaan kaikille ojentaa pääsiäislilja ja muistolausekortti, johon on painettu virren 88 sanat.

Myös perhemessussa voidaan toteuttaa kasteen muistaminen. Rippi on hyvä siirtää saarnan jälkeen.

1. Tämän virikemateriaalin on valmistanut vuosina 2015–2016 työryhmä, johon kuuluivat pastori Jani Kairavuo, pastori Elina Koivisto, pastori Satu Kreivi-Palosaari, pastori Heikki Repo, pastori Tuomo Valjus sekä kirkkohallituksen asiantuntijat pastori Terhi Paananen ja kanttori, MuM Teija Tuukkanen. [↑](#footnote-ref-1)